Hoër beurtkragfase skop in(Argieffoto: ANA) Eskom het laat Woensdagoggend aangekondig fase 1-beurtkrag word van 14:00 na fase 2 verhoog. Die beurtkrag duur in hierdie stadium tot 22:00. Eskom het Vrydag vir die eerste keer in maande weer beurtkrag in werking gestel, nadat hy vroeër beloof het dat net drie dae van beurtkrag vir Julie ŉ moontlikheid is. Dit is nou lankal nie meer die geval nie. Eskom het Dinsdagaand gesê fase 1-beurtkrag sal Woensdag om 09:00 ingestel word nadat fase 2-beurtkrag sedert die naweek geld. Die fase is afgeskaal ná die kragvoorsiener twee opwekkingseenhede by die Medupi- en Majuba-kragsentrales weer in diens kon stel. ŉ Eenheid by die Koeberg-kragstasie in die Wes-Kaap is ook weer aanlyn gebring. Die kragvoorsiener het ŉ kort rukkie gelede gesê die aanvraag na krag het steeds toegeneem en was teen omstreeks 12:00 vandag reeds 2 000 MW meer as ŉ dag gelede. Dit het groot druk op die stelsel geplaas en Eskom gedwing om reusehoeveelhede diesel te gebruik. “Dit put ons dieselvoorraad uit en plaas die vermoë om die hulpbronne gedurende die res van die week te gebruik in die gedrang.” Eskom sê hy besef dit is koud, maar doen steeds ŉ beroep op mense om verbruik te verminder deur verwarmers, geisers en ander toebehore af te skakel om druk op die stelsel te verlig. “Vanmiddag het ŉ opwekkingseenheid by onderskeidelik die Medupi- en Kusile-kragsentrales uitgeskop wat tot die beperkte kapasiteit bygedra het. Dit is benewens vertragings met opwekkingseenhede by die Tutuka- en Kendal-kragsentrales.”